ከአምስት ሺህ በላይ የአይ ኤስ ተዋጊዎች የሽብር ቡድኑን በመክዳት ወደመጡበት አገር እየተመለሱ መሆኑ ተመለከተ
የሽብር ቡድኑ አባላት አይ ኤስ እየተዳከመ በመምጣቱ ወደ አገራቸው መግባት መጀመራቸውን   ቢቢሲ ሪፖርትን መሠረት አድርጎ  እየዘገበ  ይገኛል ፡፡ የሽብር ቡድኑ እ.ኤ.አ ከ2014 ጀምሮ በኢራቅ እና በሶሪያ ምድር በቁጥጥሩ ሥር አውሏቸው የነበሩትን ግዛቶች እያጣ በመምጣቱ ምክንያት መዳከሙን የሚያሳዩ ዘገባዎች በተደጋጋሚ መውጣታቸው ይታወሳል፡፡ከሰሞኑ እንኳን አሜሪካ መራሹ ኃይል፣ የሶሪያው ኩርድ እና የአረብ ታጣቂዎች ራቃን እና ሌሎች ግዛቶችን ከአሸባሪው እጅ መንጠቃቸው እና ድል መንሳታቸው ለአይ ኤስ አባላት ትጥቅ መፍታት እንደ ምክንያትነት ይጠቀሳል፡፡አይ ኤስ ለዓላማው ማስፈፀሚያ አባላቱን ከመላው ዓለም እንደሚመለምል ይታወቃል፡፡ በብዛት ከአረቡ አገራት እና ከአውሮፓ የተመለመሉ ወጣቶች በመካከለኛው ምስራቅ እና የሽብር ቡድኑ በሠፈረባቸው አካባቢዎች በአጥፍቶ መጥፋት እና በለየለት ጦርነት ለንፁሐን ዜጎች ህልፈትና ለአገራቱ ውድመት ተዋናይ ሲሆኑ ቆይተዋል፡፡መቀመጫውን አሜሪካን ያደረገው ሶፋን ማዕከል የተሰኘው በዓለማቀፍ የደህንነት ጉዳዮች ላይ ጥናቶችን እና ትንታኔዎችን የሚሰጥ ተቋም ያወጣውን ሪፖርት መሠረት አድርጎ ቢቢሲ በዘገባው ላይ እንደጠቀሰው ባለፉት ሁለት ዓመታት ከ33 የዓለም አገራት በርካታ ወጣቶች አይ ኤስን ተቀላቅለዋል፡፡   በአንፃሩ ደግሞ ቀድመው የሽብር ቡድኑን የተቀላቀሉት በዚያው ልክ ወደ አገራቸው  መመለሳቸውን ሪፖርቱ ጠቅሷል፡፡ ለአብነት ያህል ከ850 የሚበልጡ እንግሊዛውያን ወጣቶች የሽብር ቡድኑ አባላት እንደሆኑ ሲገለፅ ከግማሽ በላይ የሚሆኑት በሁለት ዓመታት ውስጥ ወደ አገራቸው የተመለሱ እንደሆነና በቆይታቸው እንደተፀፀቱ የተናገሩ ናቸው፡፡የሶፋን ማዕከል መረጃ እንደሚያሳየው ከሽብር ቡድኑ ጋር ግንኙነት ከሌላቸው አገራት ወይንም እንደ ቢቢሲ ገለፃ የሽብር ቡድኑ ኢላማ ካልሆኑ እና በአይ ኤስ ምክንያት የጥቃት ሰለባ ካልሆኑ 110 አገራት የተመለመሉ በሶሪያ እና ኢራቅ የሚገኙ ወጣቶች ቁጥር ከአርባ ሺህ በላይ እንደሚሆን የሚገመት ሲሆን፤ ከእነዚህም መካከል 19 ሺ ያህሉ ማንነታቸው በግልፅ ለይተዋል፡፡እ.ኤ.አ ከ2015 ወዲህ ጥናቱ ትኩረቱን ካደረገባቸው 33 አገራት ከ5ሺ 600 በላይ ወጣቶች የሽብር ቡድኑን በመክዳት ወደ አገራቸው ተመልሰዋል፡፡ የሽብር ቡድኑን ከተቀላቀሉ 3ሺ 440 እንደሚጠጉ ከሚገመቱት ከሩሲያ ተወላጆች መካከል 400 የሚሆኑት ወደ ትውልድ ቀያቸው ተመልሰዋል፡፡ 2ሺ 300 ከሚሆኑ የሳዑዲ ዜግነት ካላቸው መካከል ደግሞ 760ዎቹ ከቤተሰቦቻቸው ጋር ተገናኝተዋል፡፡3ሺ ከሚሆኑ የቱኒዚያ ዜግነት ካላቸው ውስጥ 800ዎቹ፣ 2ሺ እንደሚጠጉ ከሚገመቱት ፈረንሳውያን መካከል ደግሞ 271 የሚሆኑት ወደመጡበት አገራቸው ተመልሰዋል፡፡ይህ የሽብር ቡድኑን አቅም መዳክም የሚያሳ ሲሆን የቡድኑ አባላት መክዳት እና እርስ በእርስ አለመግባባት ውስጥ መግባታቸው በዓለምቀፍ ደረጃ ቡድኑን ለማጥፋት እየተወሰደ ለው እርምጃ ውጤታማ እየሆነ ስለመምጣቱ ማሳያ ነው ሲል ሪፖርቱ አትቷል፡፡እንደ ቢቢሲ የሽብር ቡድኑን በመክዳት ወደ አገራቸው ከተመለሱት መካከል ሴቶች ህፃናት ልጆቻቸው እና የአካል ጉዳት ደረሰባቸው እንዲሁም በስነ ልቦናቸው ላይ ጉዳት ደረሰባቸው ሲገኙ እነዚህም አቸኳ የህክምና እርዳታ እና ድጋፍ የሚያስፈልጋቸው ናቸው ተብሏል፡፡     